再次韻酬葉進卿
作者：陳造
朝代：宋

paragraphs: 病翁耐病杯杓裏，鼠矢壓書毫不泚。
眼中凜凜黄初年，讀詩意欲凌紫煙。
君才王佐綬猶墨，公外從容作詩客。
心期與俗馬牛風，化頑惠弱清而容。
不學玄明剛制酒，不學陶公辭五斗。
斯民信君如詛盟，飲羊攫金皆用情。
聖皇旰食求賢意，姓字今應御屏記。
太微清都上雲雨，鹽梅調鼎極可否。
一艇付我眠溪雲，詠歌太平橫紫君。
十行看君拜天語，去酌天漿列仙府。